Parang Pidari
Parang Pidari (atau diijo juo Parang Paderi) adolah parang nan balansuang di Sumatera Barat jo sakitar utamonyo di kawasan Karajaan Pagaruyuang dari tahun 1803 hinggo 1838.[1] Parang ko marupokan paparangan nan pado mulonyo dek patantangan dalam masalah agamo sabalun barubah manjadi paparangan malawan panjajahan.
Parang Pidari bamulo dek muncuanyo patantangan sakalompok ulama nan disabuik subagai Kaum Pidari tahadok kabiasoan-kabiasoan nan acok dilakuan di kalangan masyarakaik nan disabuik Kaum Adaik di kawasan Karajaan Pagaruyuang jo sakitarnyo. Kabiasoan nan dimukasuikan di antaronyo pajudian, sabuang ayam, pamakaian candu, minuman kareh, timbakau, siriah, dan juo aspek hukum adaik matriarkat manganai hukum warih, sarato lungganyo palaksanoan kawajiban ritual formal agamo Islam.[2] Indak adonyo kato supakaik dari Kaum Adaik nan padohal alah baragamo Islam untuak maninggakan kabiasoan tasabuik mambuek berang Kaum Pidari, sahinggo pacahlah paparangan pado tahun 1803.
Hinggo tahun 1833, parang iko dapek dikatokan subagai parang sudaro nan malibaikan sasamo Minang jo Mandailiang. Dalam paparangan iko, Kaum Pidari dipimpin dek Harimau Nan Salapan sadangkan Kaum Adaik dipimpin dek Nan Dipatuan Pagaruyuang wakatu itu Sutan Arifin Muningsyah. Kaum Adaik nan alah tadasak, mamintak bantuak kapado Balando pado tahun 1821. Namun, talibaiknyo Balando ko justru mampakaruah kaadoan, sainggo sajak tahun 1833 Kaum Adaik babaliak malawan Balando jo bagabuang basamo Kaum Pidari, walaupun pado akhianyo paparangan ko dimanangan Balando.
Parang Pidari tamasuak paparangan jo rantang wakatu nan cukuik panjang, mangureh harato, jo mangorobankan jiwo rago. Parang iko salain maruntuahan kakuasoan Karajaan Pagaruyuang, badampak juo pado manurunnyo parekonomian masyarakaik sakitarnyo jo mamuncuakan papindahan masyarakaik dari kawasan konflik.
Rujuakan[suntiang | suntiang sumber]
- ^ Cuisinier, Jeanne (1959). "La Guerre des Padri (1803-1838-1845)". Archives de Sociologie des Religions. Centre National de la Recherche Scientifique.
- ^ Sejarah. Yudhistira Ghalia Indonesia. ISBN 978-979-746-801-9.
min_Latn min_Latn min_Latn min_Latn min_Latn min_Latn fra_Latn ban_Latn